**TÁJÉKOZTATÓ**

*a Polgári Törvénykönyvről szóló 2013. évi V. törvényben (Ptk.) szabályozott,*

*jegyzői hatáskörbe tartozó*

**BIRTOKVÉDELMI ELJÁRÁSRÓL.**

**A Ptk. a birtokvédelmi eljárást az alábbi szakaszokban szabályozza:**

***5:5. §*** *(1) A birtokost birtokvédelem illeti meg, ha birtokától jogalap nélkül megfosztják vagy*

*birtoklásában jogalap nélkül háborítják (a továbbiakban: tilos önhatalom).*

*(2) A birtokost a birtokvédelem mindenkivel szemben megilleti, annak kivételével, akitől a*

*birtokot tilos önhatalommal szerezte meg.*

***5:7. §*** *[(1) Tilos önhatalom esetén a birtokos az eredeti birtokállapot helyreállítását vagy a*

*zavarás megszüntetését kérheti a bíróságtól.*

***5:8. §*** *(1) A birtokos egy éven belül a jegyzőtől is kérheti az eredeti birtokállapot helyreállítását*

*vagy a zavarás megszüntetését.*

*(2) A jegyző elrendeli az eredeti birtokállapot helyreállítását és a birtoksértőt a birtoksértő*

*magatartástól eltiltja; kivéve, ha nyilvánvaló, hogy az, aki birtokvédelmet kért, nem jogosult a*

*birtoklásra vagy birtoklásának megzavarását tűrni volt köteles. A jegyző - kérelemre - jogosult a hasznok, a károk és a költségek kérdésében is határozni.*

A jegyzői birtokvédelemnek a birtokháborítást követő **egy éven belül van helye** .

A birtokosnak ebben az eljárásban csak a **birtoklás tényét** és azt kell igazolnia, hogy

birtoklásában önhatalommal megzavarták. (A birtokláshoz való jog eldöntése nem tárgya ennek az eljárásnak.) Ha az ügyben a birtokláshoz való jog vitás kizárólag a bíróság rendelkezik hatáskörrel, de a bírósághoz lehet fordulni akkor is, ha egyébként jegyzői birtokvédelemnek is helye lenne, tehát az egy éven belüli, tényleges birtokvédelmi helyzeten alapuló birtokvédelem esetében (a bíróság ebben az esetben is a birtokláshoz való jogosultság alapján dönt), ha az ügyben a birtoklás ténye, vagy a birtokláshoz való jog vitás.

(Ha a birtokháborítás egyetlen cselekményből áll, a határidő a cselekmény befejezésének napján kezdődik. Amennyiben viszont a birtokháborítás folyamatos cselekvésben nyilvánul meg, a kezdő időpont a folyamatos magatartás megkezdésével esik egybe.)

A birtokvita eldöntéséhez szükséges tényállás megállapítása során a jegyző a bizonyítást kérelemre folytatja le. A birtokvita eldöntéséhez szükséges tényeket annak a félnek kell bizonyítania, akinek érdekében áll, hogy azokat a jegyző valónak fogadja el. A hatósági eljárásban olyan bizonyíték használható fel, amely alkalmas a tényállás tisztázásának megkönnyítésére. Bizonyíték különösen az ügyfél nyilatkozata, az irat, a tanúvallomás, a szemléről készült jegyzőkönyv, a szakértői vélemény, a hatósági ellenőrzésen készült jegyzőkönyv (végrehajtási eljárás esetén) és a tárgyi bizonyíték.

A jegyző a tényállás tisztázásához szükséges bizonyítékokat az eljárási határidő lejártát megelőző ötödik napig (az ügyintézési határidő 10., tolmács kirendelése esetén 25. napja) fogadja be. Tanúmeghallgatást, helyszíni szemle lefolytatását úgy kell indítványozni, hogy annak megtartásáról a jegyző úgy tudjon intézkedni, hogy az eljárási jogcselekményekről készült jegyzőkönyvek a fenti határidőben rendelkezésre álljanak.

A jegyző azt vizsgálja, hogy milyen volt az eredeti birtokállapot és ezt tilos önhatalommal megzavarták-e. Ha igen, akkor határozatával **az eredeti birtokállapotot helyreállítja, illetőleg a birtoksértőt e magatartástól eltiltja.** A határozat tartalma a birtokháborító magatartás jellegétől függ.

**A jegyzőnek a birtoklás kérdésében hozott határozatát annak meghozatalától**

**számított legkésőbb három napon belül végre kell hajtani akkor is, ha az érdekelt fél keresetben kérte annak megváltoztatását a bíróságtól.**

A birtokvédelmi eljárást a Kenyeri Közös Önkormányzati Hivatal Jegyzőjének címzett, de a Kenyeri Közös Önkormányzati Hivatalhoz (9514 Kenyeri, Ady u. 72.) **benyújtott kifejezett erre irányuló *írásbeli kérelemmel* lehet kezdeményezni. A kérelmet 3.000.- Ft, azaz háromezer forint eljárási *illetékkel kell ellátni*.**

Az eljárás ***csak konkrétan (névvel, lakcímmel és székhellyel) megnevezett természetes és jogi személy ellen indítható***, mivel csak konkrét és valós adatokkal megjelölt személy kötelezhető a birtokháborítás megszüntetésére vagy az eredeti állapot helyreállítására.

**Tekintettel a fentebb kifejtettekre, névtelen bejelentés esetén vagy ismeretlen személy ellen benyújtott kérelmek esetén jelen eljárás keretein belül nincs lehetőség érdemi eljárás lefolytatására, illetve érdemi döntés meghozatalára.**